钦定古今图书集成/明伦汇编/官常典/第345卷 > 方偕
## 钦定古今图书集成/明伦汇编/官常典/第345卷 > 方偕

按《宋史》本传：“偕字齐古，兴化莆田人。年二十，及进士
第，为温州军事推官。岁饥，民欲隶军就廪食，州不敢
擅募。偕乃诣提点刑狱吕夷简曰：‘民迫流亡，不早募
之，将聚而为盗矣’。夷简从之，籍为军者七千人。后迁
汀州判官，权知建安县。县产茶，每岁先社日，调民数
千鼓噪山旁，以达阳气，偕以为害农，奏罢之。迁秘书”
省著作佐郎，历知福清、资阳县，累迁尚书屯田员外
郎，为御史台推直官。澧州逃卒佣民家自给，一日，诬
告民事摩驼神，岁杀十二人以祭。州逮其族三百人
系狱，久不决。偕被诏就劾，令卒疏所杀主名，按验皆
亡状，事遂辨，卒以诬告论死。知杂事庞籍荐为御史
里行，再迁侍御史。南京鸿庆宫灾，偕引汉罢原庙故
事，请勿复修。元昊寇塞门，鄜延副总管赵振逗挠不
出救，诏偕往按之，法当斩。偕奏：“兵寡不敌，苟出以饵
贼，无益也。”振由是得不死。为开封府判官、江南安抚。
三司岁出乳香、绵绮下州郡配民，偕奏罢之。更盐铁
判官，迁兵部员外郎兼御史知杂事，言：“以罪谪监当
者，监司勿得差权亲民官。”判大理寺，改度文副使，擢
天章阁待制、江淮制置发运使、知杭州，迁刑部郎中。
偕以吏事进，治杭州有能声。喜饮酒，至宴无节，数
月暴中风。以太常少卿分司西京。迁光禄卿，卒。